1.BEVEZETÉS ÉS HÁTTÉR

Európában a belvízi utak fontos szerepet játszanak a közlekedési rendszerben, és hatalmas a lehetőség a szerepük növelésére. Az Európai Unióban 20 tagállam rendelkezik belvízi utakkal, és ezekből 12 összekapcsolt vízi úthálózattal rendelkezik.

A vízi személyszállításban rejlő lehetőségek kiaknázásáról szóló jelentésében az Európai Parlament kihangsúlyozza a teher- és személyszállítási statisztikák jelentőségét a vízi közlekedési ágazatra vonatkozó tervek és politikák kialakítása során. Ezenkívül felhívja a Bizottságot, hogy „dolgozza ki a harmonizált statisztikák gyűjtésére vonatkozó rendszert a belvízi hajókhoz kapcsolódó balesetekre és rendkívüli eseményekre vonatkozóan, a határokon átnyúló forgalmat is beleértve”.

A Bizottság célja támogatni és megerősíteni a belvízi utak versenyhelyzetét a közlekedési rendszeren belül, és elősegíteni azok integrációját az intermodális logisztikai láncba.

Az (EU) 2018/974 rendelet nem terjed ki a belvízi személyszállításra vonatkozó statisztikákra. A piac méretének és növekedési lehetőségeinek felméréséhez szükséges legfontosabb adat az utasok száma lenne országok és egyedi piaci ágazatok szerint, úgymint folyami sétahajózás, rövid sétahajózás, kompjáratok és városi közlekedés. Ha lehetségesnek bizonyul, az utaskilométerek gyűjtése megbízható mutató lenne az ágazat teljesítményének méréséhez.

Az (EU) 2018/974 rendelet 5. cikke előírja, hogy a Bizottság a tagállamokkal együtt vizsgálja meg a belvízi személyszállításra – beleértve a határokon átnyúló szállítási szolgáltatásokat is – vonatkozó statisztikák kidolgozásának lehetőségét.

„5. cikk

Kísérleti tanulmányok

(1) 2018. december 8-ig a Bizottság a tagállamokkal együttműködésben kidolgozza a belvízi személyszállításra – beleértve a határokon átnyúló szállítási szolgáltatásokat is – vonatkozó statisztikák összeállításának megfelelő módszerét.

(2) 2019. december 8-ig a Bizottság az e rendelet hatálya alá tartozó adatokat szolgáltató tagállamok által elkészítendő önkéntes kísérleti tanulmányokat indít a belvízi személyszállításra – beleértve a határokon átnyúló szállítási szolgáltatásokat is – vonatkozó statisztikai adatok elérhetőségéről. Az említett kísérleti tanulmányok célja, hogy felmérjék ezen új adatgyűjtések megvalósíthatóságát, a kapcsolódó adatgyűjtések költségeit és a statisztikák minőségét.

(3) 2020. december 8-ig a Bizottság jelentést nyújt be az Európai Parlamentnek és a Tanácsnak az említett kísérleti tanulmányok eredményeiről. A Bizottság adott esetben – e jelentés eredményeitől függően – észszerű határidőn belül jogalkotási javaslatot nyújt be az Európai Parlamentnek és a Tanácsnak e rendeletnek a belvízi személyszállításra – beleértve a határokon átnyúló szállítási szolgáltatásokat is – vonatkozó statisztikák tekintetében történő módosítása céljából.

(4) Az Unió általános költségvetéséből – adott esetben és az uniós hozzáadott értéket figyelembe véve – hozzájárulást kell biztosítani az említett kísérleti tanulmányok finanszírozásához.”

Az Eurostat a tagállamokkal együttműködésben megkezdte a belvízi személyszállításra vonatkozó statisztikák összeállítási módszerének kidolgozását.

2016 októberében az Eurostat egy munkacsoportot állított fel azzal a megbízatással, hogy kidolgozza a belvízi személyszállításhoz kapcsolódó statisztikai adatok gyűjtésének módszertervezetét. A munkacsoport önkéntes tagállamokból (Ausztria, Horvátország, Franciaország, Németország, Hollandia, Lengyelország, Románia), a Bizottságból (Eurostat és a Mobilitáspolitikai és Közlekedési Főigazgatóság) és a Rajnai Hajózási Központi Bizottságból állt. A munkacsoport első ülésére 2017. február 28-án került sor, a másodikat 2017. október 18-ára szervezték, közvetlenül a belvízi utakkal foglalkozó szakértői csoport 2017. évi ülése után. A szakértői csoport és a közlekedési statisztikákkal foglalkozó koordinációs csoport (CGST) felügyelte, és a 2017. és 2018. évi ülésein megvitatta a módszertannal kapcsolatos munkát.

Az EU által támogatott kísérleti tanulmányokból álló kísérleti fázisban alkalmazott módszertervezet véglegesítésére, az (EU) 2018/974 rendelettel összhangban, 2018 decemberében került sor. 2019 júniusában/júliusában hét ország indított el kísérleti tanulmányokat: Németország, Horvátország, Hollandia, Ausztria, Lengyelország, Románia és Svédország. A kísérleti tanulmányokban értékelték a módszertervezetet, és észrevételeket tettek a megvalósíthatóságot, a költségeket, a terheket és a belvízi személyszállításra vonatkozó adataik statisztikai minőségét illetően.

Az országok 2020 júniusában/júliusában nyújtották be az adatgyűjtéssel és a módszertervezet végrehajtásával kapcsolatos kísérleti tanulmányaikat és jelentéseiket.

Ez a jelentés az új adatok gyűjtésének megvalósíthatóságával és az adatok statisztikai minőségével, a kapcsolódó módszerrel és a tagállamokat érintő költségekkel és terhekkel kapcsolatos kísérleti tanulmányok eredményeit mutatja be.

A jelentés emellett röviden bemutatja egy 2020 márciusában elvégzett, a belvízi személyszállítással kapcsolatos statisztikákra vonatkozó országfelmérés eredményeit is. A felmérés azzal a céllal készült, hogy a kísérleti tanulmányokat elvégző hét országon túl áttekintést adjon a többi tagállamban tapasztalható helyzetről is.

2.A SZEMÉLYSZÁLLÍTÁSRA VONATKOZÓ STATISZTIKÁKKAL KAPCSOLATOS KÍSÉRLETI TANULMÁNYOK EREDMÉNYEI